和李相公攝事南郊覽物興懷呈一二知舊
作者：韓愈
朝代：唐

paragraphs: 燦燦辰角曙，亭亭寒露朝。
川原共澄暎，雲日還浮飄。
上宰嚴祀事，清途振華鑣。
圓丘峻且坦，前對南山標。
村樹黃復綠，中田稼何饒。
顧瞻想巖谷，興歎倦塵囂。
惟彼顛瞑者，去公豈不遼。
爲仁朝自治，用靜兵以銷。
勿憚吐捉勤，可歌風雨調。
聖賢相遇少，功德今宣昭。